Vruntlichen grot tovoren an de erbaren heren borgermeister und ratlude der stat to Reval. Ich bidde juwe vorsichticheit to weten, dat spade in dem herves mins heren des koninges arme gebur segelden in de Narwe mit ereme quecke und mit anderen erer kopenscap mit minen love und kopslageden mit den Russen, de dar waren; na dem male als min here de konink sit in enem velegen vreden mit den Russen, so mogen si in mins heren rike segelen und wi weder to en; dar en heft nemant mede to don mit rechte. Dar baven nam de vaget van der Narwe mins heren armen gebur, wes se hadden an penninge und an aderen war, also got als xij mark Rig. und iv laste kornes, dat si stan hadden mit den Russen, dat wolde och hebben genomen; und do de Russen dat vurnemen, dat de vaget dat koren hebben wolde, do en wolden se it nicht ut antwerden; also sint de arme lude eres kornes ok quit, und doet den armen luden groten scaden, dar to lede he si in der toren und hilt si dar bi water und bi brode xiv dage, of si vurreder ofte misdeder gewest hadden. Dat en donket mi nicht, det he mime heren dem koninge gode naberscop an bewiset, also sich min here vurmodende is van den orden und van erem lande. Des so quemen de vurbenomeden bur und clageden sich vur mi om den scaden. Und in dem so quam hir ein scip, segelen van Gotlande, hir in min gebede, und de lude, de dar op weren, de deden landes koep sonder min orlof, und dar hadden si an gebroken an min heren, den konink, wes si dar tegenwerdich hadden und xl mark dar baven. Und sodanen rechticheit und grotter, dar heb ich vele over geseen mit den juwen, om goder endracht willen der lande. Und dar op dem sulven schepe had de vaget van der Sonenborch xiv stuck kornes, de heb ich bekommert op ein recht, dat ander gaf ich den koepluden weder, de op dem scepe weren, om des biscopes willen van Osel. Und dat heb ich minem heren, deme koninge, to gescreven, in wilker maten mins heren arme gebur gehandelt worden und in wilker maten dat ich dat want beset heb: wes min her hir bi don wil, dat mach he vurraden. Willen gi dusse vurgescreven stucke vort an an den meister scriven, dat mogen gi vurraden, want ich en kan dar nicht vurder mer em scriven, er ich mins heren des koninges wille weit. Nicht mer to dusser tit, wen Got bewar juwe werdicheit to ewegen tiden. Gebedet to mi als to juwen vriende. Ik Janeken Hannepmos, vaget over Rasseborch. Adress: An de vursichtigen, werdigen heren burgermeister und rat der stat Revel mit werdicheit kome dusse brif.